  Руслан Нуриахметов Анжелика Тихонова корреспондент 1-тӥ куартолэзе, Тулыслэн но Ужлэн нуналазы, Ижкарын пӧртэм площадкаос ужалозы. Со сярысь Ижкар администрацилэн пресс-службаез ивортӥз. 9 час 30 минутысен 12 часозь Ижкарысь шор ульчаосъя шествие (0+) ортчоз. Демонстрацие предприятиосын ужасьёс, профсоюзъёслэн, мер огазеяськонъёслэн ёзчиоссы, карын улӥсьёс потозы. Оглом 25 сюрслэсь трос адями пыриськоз шуыса чаклало. 12 час 30 минутэ Шор площадьын велосипедъёсын 53-тӥ сяме пырем ӵошатскон (0+) кутскоз. Вормисьёсты 13 час 30 минутэ кивалтэтлэн юртэз вӧзысь ротонда дорын пусъёзы. 11 часын Шор площадьын «У нас во дворе» шудон программа ужзэ мытоз. Пусъём, ужрадъёс ортчон вакытэ, 9 часысен 17 часозь, шор урамъёсын машинаосты мынон-ветлон сюбегатэмын луоз. Драгунов нимо скверын 11 часын «Наш веселый шумный сквер» программа (0+) кутскоз. Учкисьёсты «Ровесник» центрысь коллективъёс шулдыртозы. Калык понна пӧртэм шудонъёс, конкурсъёс, ӵошатсконъёс радъялозы.  Гужем садын (0+) 11 часысен 12 часозь Тик-Ток позыръяськон ортчоз. Нош 15 часын шудон-дискотека кутскоз. Быдэс нунал ӵоже 19 часозь аниматоръёс ужалозы. Космонавтъёслэн парказы (0+) 12 часысен «Танцевальный калейдоскоп» фестиваль-вожвылъяськонлэн гала-концертэз луоз. 17 часын паркын гужем вакытэз усьтон ортчоз. Люкаськемъёслы концерт, лотерея ортчытозы, аниматоръёс шулдыртозы. Киров нимо паркын 12 часысен 14 часозь суйпоскес лэсьтонъя дунтэк мастер-класс (6+) луоз.  Нош фан-зонаын мультфильмъёс но крезьгуро клипъёс возьматозы: - 10 часысен - «Карусель» телеканалысь (0+) мультфильмъёс; - 18 часысен - крезьгуро телеканалысь клипъёс (16+); - 20 часысен 22 часозь - «Душа» мультфильм (6+). Тегъёс: Ижкар Удмуртия Мерлык праздникъёс  